**OKRUHY KU KOLOKVIÁLNEJ ČASTI ŠTÁTNEJ SKÚŠKY**

**(ak. rok 2020/2021)**

**pre končiace ročníky magisterského štúdia (v dennej aj externej forme)**

**v študijnom odbore Ekonómia a manažment,**

**v študijnom programe Manažment**

Štátna skúška sa vykonáva pred skúšobnou komisiou na vykonanie štátnej skúšky. Komisia pre štátne skúšky je minimálne štvorčlenná a menuje ju dekan fakulty. Prácu komisie riadi jej predseda, ktorého menuje dekan fakulty. Priebeh štátnej skúšky a vyhlásenie jej výsledkov sú verejné. Rozhodovanie skúšobnej komisie o výsledkoch štátnej skúšky a obhajoby záverečnej práce sa koná na neverejnom zasadnutí skúšobnej komisie.

**Každý predmet štátnej skúšky sa hodnotí samostatne**. Jednotlivé predmety štátnej skúšky sa hodnotia klasifikačnými stupňami A až FX.

A - výborne – vynikajúce výsledky (numerická hodnota 1),

B - veľmi dobre – nadpriemerné výsledky (1,5),

C - dobre – priemerné výsledky (2),

D - uspokojivo – prijateľné výsledky (2,5),

E - dostatočne – výsledky spĺňajú minimálne kritériá (3),

FX - nedostatočne (4).

**Celkové hodnotenie štátnej** skúšky sa vypočíta z priemeru známok jednotlivých predmetov štátnej skúšky. Hodnotenie:

A - 1,00 – 1,25

B - 1,26 – 1,75

C - 1,76 – 2,25

D - 2,26 – 2,75

E - 2,76 – 3,00

FX - 3,01 – a vyššie

Ak niektorá časť štátnej skúšky bola hodnotená stupňom nedostatočne (FX), celkové hodnotenie štátnej skúšky je „neprospel“.

**Štátna skúška magisterského štúdia študijného programu manažment v študijnom odbore Ekonómia a manažment** na Fakulte manažmentu PU v Prešove pozostáva:

* 1. **z obhajoby záverečnej práce,**
  2. **z kolokviálnej štátnej skúšky zo zverejnenej dvojice predmetov v rámci okruhu, na ktorý sa študent/ka oficiálne prihlásil/a.**

Štruktúra štátnej skúšky:

1. Obhajoba záverečnej práce sa uskutočňuje pred komisiou pre štátne skúšky a jej súčasťou sú:

* úvodné slovo študenta (oboznámenie s prácou),
* 2 posudky (školiteľ, oponent; ak je práca bez školiteľa - 2 oponenti), Protokol o kontrole originality,
* reakcia študenta na posudky,
* rozprava, diskusia.

2. Zodpovedanie otázok z predmetov štátnej skúšky v rámci vybraného okruhu. Okruhy otázok sú uvedené v ďalšom texte nižšie.

Na Fakulte manažmentu PU v Prešove v akad. roku 2020/2021 sa **štátne skúšky magisterské**, ktorých súčasťou sú **obhajoby diplomových prác** (vždy spolu) budú konať v termíne **od 24.05.2021 do 28.07.2021**.

Výučba pre študentov končiacich ročníkov magisterského štúdia v letnom semestri končí **30.04.2021**, termín odovzdania záverečnej diplomovej práce je najneskôr do **30.04.2021 (12:00).** Spôsob registrácie určuje [**Smernica o náležitostiach záverečných prác, ich bibliografickej registrácii, kontrole originality, uchovávaní a sprístupňovaní**](http://www.unipo.sk/public/media/3499/opatrenie%20rektora%20=%20smernica%20ZP.doc).

Absolventovi magisterského štúdia (t. j. štúdia 2. stupňa) po zvládnutí všetkých študijných povinností, úspešnom absolvovaní obhajoby diplomovej záverečnej práce a úspešnom absolvovaní magisterskej štátnej skúšky sa udeľuje akademický titul **magister,** v skratke **„Mgr.“.**

**\*\*\***

**OKRUHY**

***Študent je schopný prezentovať výsledky štúdia jadra základu v rámci základnej manažérskej gramotnosti ako manažérskej kompetencie a aktívne sa zapája do odbornej diskusie v rámci okruhu; odborne a kompetentne sa vyjadruje k okruhom štátnej skúšky.***

**Okruh A**

**Komunikácia v manažmente**

Komunikácia a marketingová komunikácia v organizácii; základné a moderné nástroje marketingovej komunikácie a ich aplikácia v praxi, komunikačný proces, verbálna a neverbálna komunikácia, komunikácia v organizácii z hľadiska formálnej štruktúry pracoviska, jej význam, spôsoby a praktická aplikácia. Charakteristika vybraných spôsobov komunikácie v organizácií (písomná, telefonická komunikácia, komunikácia poradou a individuálny rozhovor), výhody a nevýhody ich využitia v organizácii. Komunikačné bariéry a konflikty v organizácii a ich zvládanie. Dôsledky a príčiny vzniky mobbingu a bossingu na pracovisku. Komunikačné a manažérske spôsobilosti a ich využitie v manažérskej praxi.

**Organizovanie a organizačné štruktúry**

Metódy zdokonaľovania organizácie práce. Organizačná dokumentácia. Organizačné štruktúry - základné modely organizačného členenia (departmenizácie) podnikov a inštitúcií, typy organizačných štruktúr – význam, výhody a nevýhody, súčasné trendy. Rozpätie riadenia a organizačné štruktúry. Organizačná a ekonomická štruktúra podniku. Organizačné štruktúry, aspekty podnikovej kultúry, etika a MĽZ v medzinárodnom prostredí medzinárodných firiem.

**Okruh B**

**Marketingový manažment**

Podstata a význam marketingového manažmentu. Poskytnutie komplexných poznatkov z oblasti marketingového manažmentu s dôrazom na výber cieľových trhov. Získanie, udržiavanie a rozširovanie počtu zákazníkov prostredníctvom vytvárania, poskytovania a komunikovania hodnoty pre zákazníkov. Diagnostika marketingového prostredia. Aplikovanie základných nástrojov marketingového mixu – produkt, cena, distribúcia a marketingová komunikácia. Informácie a marketingový informačný systém. Nákupné správanie spotrebiteľov a faktory ovplyvňujúce nákupné správanie a nákupné rozhodovanie spotrebiteľa. Online marketing a medzinárodný marketing ich využiteľnosť a podstata v praxi.

**Logistika**

Logistika a logistické procesy, vzťahy medzi nimi. Zásobovacia logistika, dopravné a manipulačné systémy, skladovacie komisionárske systémy. Podstata a význam výrobnej logistiky, distribučnej logistiky, organizačných štruktúr logistiky, personálnych aspektov logistiky a controllingu v logistike. Metódy a modely prípadne nástroje zdokonaľovania procesov logistických informačných systémov používaných v logistike, faktory úspešnej logistiky. Personálne zabezpečenie logistických systémov.

**Okruh C**

**Organizačné správanie**

Osobnosť manažéra, typológia, význam poznania osobnosti. Emocionálna a sociálna inteligencia, ich využitie v práci manažéra. Sociálne vnímanie percepcia, predsudky, vyhorenie – burn out. Motivácia – pojem, význam, typy, teórie motivácie, mzda a motivácia; pracovná spokojnosť – dôvody a význam ich poznania v práci manažéra. Skupiny, tímy, skupinové správanie. Rozhodovanie, štýly rozhodovania, rozhodovacie modely. Komunikácia v organizácii, komunikačné štýly, prekážky v komunikácii, vyjednávanie. Manažment konfliktov – význam jeho poznania a praktické využitie v práci manažéra, riešenie konfliktov, mobbing. Vedenie a vodcovstvo, teórie vodcovstva, štýly vedenia. Pracovný stres – typy, pozitíva a negatíva, využitie v praxi, prevencia. Organizačná kultúra a zmeny, vzdelávanie a rozvoj manažérskych spôsobilostí. Pracovný výkon, hodnotenie zamestnancov, odmeny. Gender na pracovisku, zvládanie rodiny a kariéry, ženy manažérky.

**Finančná analýza**

Hodnotenie finančného zdravia podniku s využitím finančnej analýzy. Zdroje informácií pre finančnú analýzu podniku. Používatelia finančnej analýzy. Postup finančnej analýzy. Finančná analýza ex post. Charakteristika a výpočet ukazovateľov likvidity, aktivity, kapitálovej štruktúry a rentability. Analýza čistého pracovného kapitálu. Riadenie priebežnej likvidity. Optimalizácia stavu pohľadávok, zásob, krátkodobých cudzích zdrojov. Sústava ukazovateľov ako nástroj hodnotenia finančného zdravia a výkonnosti podniku (maticová, pyramídová a paralelná sústava ukazovateľov). Popis modelu INFA. Analýza a význam vzájomných vzťahov medzi ukazovateľmi. Využitie faktorovej analýzy vo finančnom riadení podniku. Predikcia finančného zdravia podniku s aplikáciou modelov ex ante (metódy bodového hodnotenia, matematicko-štatistické metódy). Výkonnosť podniku. Historický vývoj merania výkonnosti podniku. Metódy merania výkonnosti podniku. Charakteristika a výpočet ukazovateľa EVA. Výpočet nákladov na vlastný kapitál (metóda CAPM, stavebnicová metóda). Príčiny nízkej výkonnosti podniku.

**Okruh D**

**Medzinárodný manažment**

Podstata medzinárodného manažmentu a úloha manažérov v  podmienkach medzinárodného podnikania. Procesy globalizácie a internacionalizácie - ich vplyv na medzinárodné podnikanie; medzinárodné podnikateľské a internacionalizačné stratégie a ich význam. Formy a metódy vstupu na zahraničné trhy. Organizačné štruktúry, podniková kultúra a etika v medzinárodných podmienkach. Špecifiká riadenia ľudských zdrojov v medzinárodných firmách.

**Finančné plánovanie**

Význam finančného plánovania vo finančnom riadení podniku. Podstata finančného plánu a jeho úloha v podniku. Finančné ciele podniku v kontexte zvyšovania výkonnosti podniku a teórie riadenia hodnoty. Hľadisko času vo finančnom plánovaní (dlhodobý a krátkodobý finančný plán). Obsah a štruktúra finančného plánu. Proces tvorby finančného plánu. Metódy a techniky tvorby finančného plánu. Klasické metódy finančného plánovania (metóda % podielu na tržbách, metóda nulového bodu, globálna metóda, finančné modely, regresná metóda a iné). Moderné metódy finančného plánovania (BSC, ABB, ZBB, Target Costing). Význam a úloha metódy BSC vo finančnom riadení podniku. Perspektívy metódy BSC a strategická mapa riadenia podniku. Kontrola plnenia plánu. Operatívna a strategická kontrola plnenia finančného plánu. Hodnotenie kvality finančného plánu. Úloha ekonomických normálov pri kontrole kvality finančného plánu.

**Okruh E**

**Finančný manažment**

Aplikácie investičných stratégií podnikov pri kapitálovom investovaní na globálnom trhu; aplikácia dynamických metód hodnotenia efektívnosti pri manažmente investičných projektov. Investičný controlling - komplexný nástroj manažmentu investícií. Stratégie finančného investovania s dôrazom na diverzifikáciu pri investovaní. Portfóliá a praktická aplikácia metód pri tvorbe, kvantifikácii výnosnosti a rizikovosti portfólia cenných papierov investora na finančnom trhu. Fondy kolektívneho investovania. Aplikácie stratégií a foriem pri globálnych fúziách a akvizíciách – postupy a príklady z praxe.Význam investičného bankovníctva a Wealth Managementu v manažérskej praxi.

**Manažérske rozhodovanie**

Manažérske rozhodovanie a rozhodovacie procesy, problémy, štruktúra, prvky, a klasifikácia. Modelovanie rozhodovacích procesov - krokový a ďalšie modely (charakteristika a využitie). Rozhodovania za istoty a situačná analýza; hodnotenie variantov rozhodovania, voľba kritérií a cieľov. Charakteristika rozhodovacích problémov za rizika a neistoty, metódy, postupy a techniky rozhodovania. Pokročilé metódy rozhodovania. Kolektívne rozhodovanie. Voľba štýlu rozhodovania. Rozhodovanie v logistike.

**Okruh F**

**Projektový manažment**

Definícia projektu a projektovej činnosti, rozdiel medzi grantom a projektom, projektový manažment vs. bežná forma operatívneho riadenia v líniovo riadenej spoločnosti. Základných päť fáz procesného modelu projektového manažmentu a princíp magického trojuholníka projektového manažmentu. Základné dokumenty v projektovom manažmente: Zakladajúca listina projektu, Definícia predmetu projektu a tvorba Plánu projektu so zameraním na tvorbu Matice logického rámca (Logical Framework), Podrobného rozpisu prác (Work Breakdown Structure - WBS), Časového rozpisu projektu (Metóda kritickej cesty - CPM, Ganttov diagram, Diagram PERT). Manažment projektového tímu a proces tvorby rozpočtu projektu.

**Strategický manažment**

Podstata a význam strategického manažmentu, model strategického riadenia podniku; strategický verzus operatívny manažment. Stratégia - funkcie, typy stratégie, metódy tvorby, implementácia (metódy a nástroje); strategické scenáre. Výstavba systému strategického riadenia; metódy a nástroje zdokonaľovania procesov v strategickom manažmente; zdokonaľovanie logistických procesov; strategický systém Balanced Scorecard (praktické využitie); model EFQM.

Poznámka: Tlačivo na voľbu okruhu štátnej skúšky je dostupné na:

https://www.unipo.sk/fakulta-manazmentu/zaver-studia/dokumenty

Zverejnil: 17.04.2021 prodekan pre vzdelávanie a komunikáciu